b'\n_START_ARTICLE_\nPetro I karinis statutas\n_START_PARAGRAPH_\nPetro I karinis statutas (rus. \xd0\x92\xd0\xbe\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd1\x83\xd1\x81\xd1\x82\xd0\xb0\xd0\xb2 \xd0\x9f\xd0\xb5\xd1\x82\xd1\x80\xd0\xb0 I)\xc2\xa0\xe2\x80\x93 1716\xc2\xa0m. kovo 30 d. priimtas carin\xc4\x97s Rusijos karinis statutas, Rusijos teis\xc4\x97s paminklas, pirmoji moderni Rusijos teis\xc4\x97s kodifikacija. Patvirtino Petras I Dancige. Vienas i\xc5\xa1 pamatini\xc5\xb3 teis\xc4\x97s akt\xc5\xb3, pagrindusi\xc5\xb3 Petro I vykdyt\xc4\x85 Rusijos Imperijos teis\xc4\x97s reform\xc4\x85. Pirmasis teis\xc4\x97s norminis aktas, kuriame pabr\xc4\x97\xc5\xbeti ne doroviniai, religiniai baud\xc5\xbeiam\xc5\xb3j\xc5\xb3 veik\xc5\xb3 aspektai, bet prie\xc5\xa1taravimas valstyb\xc4\x97s valiai.\n_START_SECTION_\nTurinys\n_START_PARAGRAPH_\nStatuto normomis kriminalizuotos naujos veikos, \xc4\xafvestos papildomos bausm\xc4\x97s (penalizacija), sugrie\xc5\xbetinta baud\xc5\xbeiamoji atsakomyb\xc4\x97, \xc4\xafvesta formalin\xc4\x97s \xc4\xafrodym\xc5\xb3 galios principas, nustatant b\xc5\xabtin\xc5\xb3 \xc4\xafrodymui aplinkybi\xc5\xb3 s\xc4\x85ra\xc5\xa1\xc4\x85 bei pagrind\xc5\xbeiant j\xc5\xb3 \xc4\xafrodom\xc4\x85j\xc4\x85 gali\xc4\x85. Pirm\xc4\x85 kart\xc4\x85 teis\xc4\x97je \xc4\xafvesta bausm\xc4\x97 visi\xc5\xa1kai apribojant asmens teises (katorga iki gyvos galvos)_NEWLINE_Petro I karinis statutas nustat\xc4\x97 karin\xc4\x97s tarnybos tvark\xc4\x85, tarnautoj\xc5\xb3 tarpusavio santyki\xc5\xb3 taisykles, teismo sistem\xc4\x85, \xc4\xaftvirtino karines baud\xc5\xbeiam\xc4\x85sias normas, karini\xc5\xb3 laipsni\xc5\xb3 sistem\xc4\x85, reguliavo kitus klausimus._NEWLINE_1716\xc2\xa0m. baland\xc5\xbeio 10 d. caro \xc4\xafsakymu statutas prad\xc4\x97jo galioti visoje teism\xc5\xb3 sistemoje kaip pagrindinis dokumentas, sprend\xc5\xbeiant bendrosios kompetencijos bylas. Taikytas greta su kitais statutais, teisynais, kuri\xc5\xb3 teisin\xc4\x97 gali i\xc5\xa1liko.\n_START_SECTION_\nTeis\xc4\x97s \xc5\xa1altiniai, istorija\n_START_PARAGRAPH_\nPetro I karinis statutas buvo savoti\xc5\xa1ka teis\xc4\x97s kompiliacija. \xc5\xa0altiniais pasitarnavo \xc5\xa0vedijos kariniai artikulai (statutai), Vokietijos, Nyderland\xc5\xb3, Danijos ir Pranc\xc5\xabzijos teis\xc4\x97. Pirmasis karinio statuto projektas buvo sudarytas vokie\xc4\x8di\xc5\xb3 kalba, v\xc4\x97liau i\xc5\xa1verstas \xc4\xaf rus\xc5\xb3 bei pateiktas taisyti kabineto sekretoriui Makarovui bei asmeni\xc5\xa1kai pa\xc4\x8diam carui Petrui I. V\xc4\x97liau Statut\xc4\x85 patvirtino Senatas.'